
Dosar nr. 22/J/2009
                                 SECŢIA PENTRU JUDECĂTORI
HOTĂRÂREA NR. 27 J/08 octombrie 2009

Pe rol soluţionarea acţiunii disciplinare formulată de Comisia de disciplină pentru judecători împotriva pârâtei F.A., judecător la Tribunalul B., având ca obiect abaterile disciplinare constând în încălcarea prevederilor legale referitoare la incompatibilităţi şi absenţe nemotivate de la serviciu, în mod repetat, prevăzute de art. 99 lit. a) şi j) din Legea nr. 303/2004 privind statutul judecătorilor şi procurorilor, republicată, cu modificările şi completările ulterioare. 

Dezbaterile au avut loc în şedinţa publică din data de 07 octombrie 2009, fiind consemnate în încheierea de şedinţă din acea dată, ce face parte integrantă din prezenta hotărâre, când, Secţia având nevoie de timp pentru a delibera a dispus amânarea pronunţării pentru azi, 08 octombrie 2009 şi a dat următoarea hotărâre.

      SECŢIA PENTRU JUDECĂTORI
Deliberând asupra acţiunii disciplinare reţine următoarele:
Prin acţiunea disciplinară înregistrată pe rolul Secţiei pentru judecători la data de 13.07.2009, sub nr. 22/J/2009, Comisia de disciplină pentru judecători a solicitat secţiei ca, prin hotărârea pe care o va pronunţa, să dispună aplicarea uneia din sancţiunile prevăzute de art. 100 din Legea nr. 303/2004 privind statutul judecătorilor şi procurorilor, republicată cu modificările şi completările ulterioare, pârâtei F.A., judecător la T.B., pentru săvârşirea abaterilor disciplinare constând în încălcarea prevederilor legale referitoare la incompatibilităţi şi absenţe nemotivate de la serviciu, în mod repetat, prevăzute de art. 99 lit. a) şi j) din aceeaşi lege. 

În motivarea acţiunii disciplinare s-a reţinut în esenţă că pârâta judecător F.A. exercită concomitent cu funcţia de judecător român, funcţia de magistrat în Franţa, în condiţiile în care, potrivit art. 125 din Constituţia României şi art. 101 din Legea nr. 303/2004 privind statutul judecătorilor şi procurorilor, republicată cu modificările şi completările ulterioare, funcţia de judecător este incompatibilă cu orice funcţie publică sau privată, cu excepţia funcţiilor didactice din învăţământul superior.

De asemenea, s-a reţinut şi că a absentat nemotivat de la serviciu în România, în mod repetat, neexercitându-şi practic funcţia de judecător, cu consecinţe negative asupra modului de organizare internă a instanţei din care face parte. 

În drept, Comisia de disciplină pentru judecători şi-a întemeiat acţiunea pe dispoziţiile art. 98 – 101 din Legea nr. 303/2004 privind statutul judecătorilor şi procurorilor, republicată cu modificările şi completările ulterioare şi art. 44 – 46 din Legea nr. 317/2004 privind Consiliul Superior al Magistraturii, republicată cu modificările ulterioare.
La ultimul termen de judecată, prin memoriul depus la dosar pârâta judecător a învederat că solicită să se ia act de cererea sa de demisie din magistratură. Totodată, comisia de disciplină prin reprezentant a depus la dosar în copie, adresa nr. 4510/29.09.2009 a T.B. prin care a fost înaintată Consiliului Superior al Magistraturii cererea de demisie din magistratură a pârâtei judecător F.A.
Analizând probele administrate în cauză, Secţia reţine următoarele:

Prin Hotărârea Plenului Consiliului Superior al Magistraturii nr. 1751 din 08.10.2009, s-a dispus eliberarea din funcţia de judecător a pârâtei, ca urmare a demisiei.

Potrivit articolului 98 aliniatul 1) din Legea nr. 303/2004 privind statutul judecătorilor şi procurorilor, republicată cu modificările şi completările ulterioare „judecătorii şi procurorii răspund disciplinar pentru abaterile de la îndatoririle de serviciu, precum şi pentru faptele care afectează prestigiul justiţiei”, iar aliniatul 2 al aceluiaşi articol prevede că „răspunderea disciplinară a judecătorilor…poate fi angajată numai potrivit dispoziţiilor prezentei legi”, sancţiunile putând fi aplicate „judecătorilor şi procurorilor”, conform art. 100 din aceeaşi lege.
Din interpretarea dispoziţiilor legale anterior menţionate se reţine că, pe tot parcursul procesului, dată fiind natura litigiului dedus judecăţii, atât pentru angajarea răspunderii disciplinare, cât şi pentru aplicarea sancţiunii corelative este necesar ca persoana împotriva căreia se exercită acţiunea disciplinară să aibă calitatea de judecător sau procuror. 
În consecinţă, Secţia apreciază că acţiunea disciplinară a rămas fără obiect, întrucât în prezent pârâta F.A. nu mai ocupă funcţia de judecător, prin Hotărârea Plenului Consiliului Superior al Magistraturii nr. 1751 din 08.10.2009, aceasta fiind eliberată din funcţie ca urmare a demisiei. 
PENTRU ACESTE MOTIVE

ÎN NUMELE LEGII

HOTĂRĂŞTE:

Respinge acţiunea disciplinară formulată de Comisia de disciplină pentru judecători împotriva judecătorului F.A. de la T.B., ca rămasă fără obiect.

cu recurs în termen de 15 zile de la comunicare, la Completul de 9 Judecători al Înaltei Curţi de Casaţie şi Justiţie.
Pronunţată în şedinţă publică, 08 octombrie 2009.

